钦定古今图书集成/明伦汇编/氏族典/第279卷 > 王章
## 钦定古今图书集成/明伦汇编/氏族典/第279卷 > 王章

按《明外史王章传》：“章字汉臣，武进人。崇祯元年进士。
授诸暨知县，治有声，以才调鄞县。十一年，行取入都，
授工部主事，擢御史。出按甘肃，以母忧归。服阕还朝，
命巡视京营。李自成陷真定，京师大震。襄城伯李国
祯发营卒五万，营城外，章与给事中光时亨守阜城
门，贼傅城下，时亨慑章走，章厉声曰：‘事至此，犹惜死
耶’？”时亨曰：“死此与士卒何别。入朝访上所在，不获则
死，死未晚也。”章从之，与时亨并马行。俄贼突至，疾呼
下马。时亨仓皇下，长跪乞降，章持鞭不顾。贼刺章股，
堕，章骂贼。贼怒，攒槊刺杀。章妻姜氏在籍，闻之，一恸
而卒。福王时，谥忠烈。